CELEX: 62020TN0312
Language: lv
Date: 2020-05-27 00:00:00
Title: Lieta T-312/20: Prasība, kas celta 2020. gada 27. maijā – EVH/Komisija

27.7.2020   
            
            
               LV
            
            
               Eiropas Savienības Oficiālais Vēstnesis
            
            
               C 247/35
            
         
      Prasība, kas celta 2020. gada 27. maijā – EVH/Komisija
      (Lieta T-312/20)
      (2020/C 247/47)
      Tiesvedības valoda – vācu
      
         Lietas dalībnieki
      
      
         Prasītāja: EVH GmbH (Halle (Zāle), Vācija) (pārstāvji: I. Zenke un T. Heymann, advokāti)
      
         Atbildētāja: Eiropas Komisija
      
         Prasījumi
      
      Prasītājas prasījumi Vispārējai tiesai ir šādi:
      
                  —
               
               
                  atcelt atbildētājas 2019. gada 26. februāra lēmumu, ar kuru tika konstatēta koncentrācijas “RWE/E.ON Assets” saderība ar iekšējo tirgu, lieta M.8871 (OV 2020, C 111, 1. lpp.);
               
            
                  —
               
               
                  piespriest atbildētājai atlīdzināt tiesāšanās izdevumus.
               
            
         Pamati un galvenie argumenti
      
      Prasības pamatošanai ir izvirzīti šādi pamati.
      
                  1.
               
               
                  Pirmais pamats: apstiprināšanas lēmumā esot pieļautas formālas nepilnības.
                  
                              —
                           
                           
                              Ar šajā lietā apstrīdēto lēmumu apstiprinātā koncentrācija M.8871 esot kļūdaini nošķirta no RWE AG (RWE) un E.ON SE (E.ON) apvienošanas kopumā. Kopējā darījuma ietvaros papildus RWE īstenotajai E.ON ražošanas aktīvu iegādei (lieta M.8871) RWE turklāt iegūstot 16,67 % E.ON daļu un E.ON pārejot 76,8 % apmērā RWE piederošais meitasuzņēmums innogy SE (lieta M.8870).
                           
                        
                              —
                           
                           
                              Esot pārkāptas no dalības izrietošās prasītājas tiesības, jo atbildētāja gan esot uzklausījusi procesā plaši izklāstītās norādes par konkurences ierobežojumiem, ko radītu koncentrācija, tomēr procesā un, pieņemot lēmumu, tās neesot ne saturiski izskatījusi, ne arī pienācīgi novērtējusi.
                           
                        
                              —
                           
                           
                              Atbildētāja lēmumu esot pamatojusi novēloti un nepilnīgi.
                           
                        
            
                  2.
               
               
                  Otrais pamats: atbildētāja neesot pietiekami izzinājusi lietas apstākļus un, ja tā būtu izziņu veikusi lietpratīgi, tai esot bijis jāuzsāk II posma procedūra.
                  
                              —
                           
                           
                              Analizējot pieaugošo RWE ietekmi tirgū, esot izvērtēti tikai elektroenerģijas daudzums un jauda, patstāvīgi padziļināti nepārbaudot tādus papildu indikatorus kā E.ON tiešās konkurentes statusa zaudēšanu, indikatoru Residual Supply Index (RSI), kas izsaka, cik nepieciešams pieprasījuma nodrošināšanai ir attiecīgais piegādātājs, vai tirgus koncentrācijas līmeni.
                           
                        
                              —
                           
                           
                              Neņemot vērā ilgtermiņa ieguldījumu ciklus enerģētikas nozarē, atbildētāja, novērtējot koncentrācijas ietekmi, esot aplūkojusi pārāk īsu vēsturisko un prognozējamo laikposmu.
                           
                        
                              —
                           
                           
                              Ietekme tirgū esot izzināta kļūdaini, jo neesot novērtēta RWE un E.ON plašā mijiedarbība enerģētikas tirgū, toties esot aprēķināts no procedūras lietā M.8870 Reverse-Carve-out izrietošo jaudu saldo.
                           
                        
                              —
                           
                           
                              Izvērtējums nepieļaujamā veidā esot veikts tikai attiecībā uz tagadni un tajā bez ievērības esot atstāta ietekme attiecībā uz nākamajiem gadiem (piemēram, zaļās elektroenerģijas ražošanas pieauguma un ogļu izmantošanas pakāpeniskas pārtraukšanas dēļ), tādējādi atbildētāja vispār nevarot prognozēt, vai pastāv ilgstoša konkurences apdraudējuma risks.
                           
                        
            
                  3.
               
               
                  Trešais pamats: atbildētāja – tostarp savas nepilnīgi veiktās izziņas dēļ – esot saturiski acīmredzami kļūdaini uzskatījusi, ka apvienošanās ir saderīga ar konkurenci.
                  
                              —
                           
                           
                              Atbildētāja esot kļūdījusies, nenovērtēdama apstākli, ka E.ON ilgstoši zaudē RWE konkurentes statusu.
                           
                        
                              —
                           
                           
                              Atbildētāja neesot ņēmusi vērā, ka vērtības radīšanas posmu enerģētikas nozarē sadale starp E.ON un RWE, par kuru ir panākta vienošanās saturiski saistītajā kopējā apvienošanas darījumā, esot ietvērusi konkurences ierobežojumu un neesot saderīga ar LESD 101. pantu.
                           
                        
                              —
                           
                           
                              Atbildētāja esot kļūdījusies, kvalificējot RWE ietekmes primārajā noieta tirgū pieaugumu kā tādu, kas nerada bažas.
                           
                        
                              —
                           
                           
                              Visbeidzot, lēmumā arī kļūdaini neesot ņemta vērā no konkurences viedokļa kaitīgā ietekme, kas izrietot no E.ON konkurentes statusa zaudēšanas elektroenerģijas no atjaunojamajiem energoresursiem ražošanas un vairumtirdzniecības tirgū un no tādu papildpakalpojumu sniegšanas kā balansēšanas elektroenerģija.